EUROOPAN KOMISSIO Bryssel 15.6.2020 COM(2020) 236 final KOMISSION KERTOMUS EUROOPAN PARLAMENTILLE JA NEUVOSTOLLE kaupan ja investointien esteistä















1. tammikuuta 2019 – 31. joulukuuta 2019



JOHDANTO Kaupan ja investointien esteitä koskevassa kymmenennessä kertomuksessa analysoidaan EU:n yritysten vuonna 2019 kohtaamia uusia esteitä ja niiltä samana vuonna poistettuja esteitä, mikä on komission, jäsenvaltiot ja EU:n yritykset yhdistävän EU:n markkinoillepääsyä koskevan kumppanuuden ansiota. Kertomuksessa esitellään EU:n yritysten kolmansissa maissa kohtaamia esteitä, määritellään yhteinen strategia niiden poistamiseksi ja seurataan tämän strategian toteutumista. Komissio on vastannut protektionismin lisääntymiseen keskittymällä entistä tarkemmin kauppasopimusten täytäntöönpanoon ja asettanut valvonnan yhdeksi ensisijaiseksi painopisteeksi. Perinteisen markkinoillepääsyn suhteen komissio on vahvistanut työtään parantamalla EU:n toimielinten ja sidosryhmien koordinointia ja järkeistämällä esteiden priorisointia. Komissio on myös pyrkinyt viestimään tehokkaammin erityisesti pk-yrityksille, miten ne voivat käyttää markkinoille pääsyä koskevaa kumppanuutta kohtaamiensa esteiden poistamiseen. Tässä on ollut hyötyä markkinoillepääsyn teemapäiviä (Market Access Days) koskevasta aloitteesta, jonka perusteella järjestettiin vuonna 2019 yrityksille tapahtumia Alankomaissa, Liettuassa, Portugalissa, Ranskassa ja Latviassa. Kertomusta on parannettu joka vuosi vuodesta 2016 lähtien. Tämän vuoden kertomuksessa esitetään entistä yksityiskohtaisempi analyysi siitä, millaisista esteistä aiheutuu eniten ongelmia yrityksille. Lisäksi keskitytään erityisesti maatalouselintarvikealaan, jolla on saavutettu parhaimmat tulokset. Kuten viime vuoden kertomuksessa, tässä kertomuksessa analysoidaan ensin maittain, aloittain ja estetyypeittäin niitä yhteensä 438:aa aktiivista kaupan ja investointien estettä, joista on raportoitu komissiolle ja jotka on kirjattu EU:n markkinoillepääsyä koskevaan tietokantaan (MADB) . Tämän jälkeen kertomuksessa esitetään yksityiskohtainen analyysi vuonna 2019 raportoiduista 43 uudesta esteestä, kuvataan erityisiä suuntauksia eri maissa ja eri aloilla ja arvioidaan kauppavirtoja, joihin mahdollisesti kohdistuu vaikutuksia. Seuraavassa osassa kuvaillaan välineitä, joita käytettiin torjumaan niitä 40:tä estettä, jotka poistettiin onnistuneesti vuonna 2019, ja esitetään yleiskatsaus maittain, toimenpidetyypeittäin ja aloittain. Tämän vuoden kertomuksessa keskitytään erityisesti Välimeren maiden ja Lähi-idän alueeseen ja kuvaillaan, miten kohdennettujen toimien avulla on voitu poistaa joitakin näissä maissa esiintyvistä melko lukuisista kaupan esteistä. Tämän jälkeen kertomuksessa tarkastellaan tarkemmin joitakin merkittävimpiä poistettuja esteitä. Lisäksi täsmennetään markkinoillepääsyä koskevan kumppanuuden vuonna 2019 tuottamia taloudellisia hyötyjä taloudellisen mallintamisen perusteella. Kertomuksessa on lisäksi osa, jossa käsitellään suhdetta Yhdysvaltoihin, sillä komissio pyrkii edelleen torjumaan merkittäviä esteitä, joita sen lainkäyttöalueella on ilmennyt. Kertomuksessa paitsi keskitytään kumppaneihin, joiden osalta uusia ja poistettuja esteitä on eniten, myös tuodaan esiin esteitä, jotka ovat vaikuttaneet eniten EU:n viejiin, jolloin saadaan uutta tietoa niiden merkittävyydestä. Laatikko 1 – Menetelmiä koskeva huomautus tarkasteltavista esteistä Sidosryhmälähtöinen lähestymistapa tarkoittaa sitä, että kertomuksessa keskitytään yksinomaan esteisiin, joista yritykset ovat ilmoittaneet. Kertomuksessa keskitytään EU:n yritysten kolmansissa maissa kohtaamiin kaupan esteisiin ja niihin liittyviin suuntauksiin sekä toimiin, joita markkinoillepääsyä koskevan kumppanuuden puitteissa on toteutettu esteiden poistamiseksi. Vaikka tietokannassa ja tässä kertomuksessa ei oteta kantaa kirjattujen toimenpiteiden lainmukaisuuteen, nämä esteet on havaittu ongelmallisiksi EU:n yritysten kannalta ja ne on priorisoitu lisätoimenpiteitä varten markkinoillepääsyä koskevan työskentelyn yhteydessä, koska ne voivat olla syrjiviä, suhteettomia tai muutoin kauppaa rajoittavia. Lukija voi havaita joidenkin keskeisten teemojen esiintyvän kertomuksessa toistuvasti. Ensinnäkin esteiden määrän jatkuva kasvu, esiintyvien estetyyppien moninkertaistuminen ja monien esteiden poistamisen vaikeutuminen viittaavat uuteen toimintamalliin, jossa protektionismi on juurtumassa syvään EU:n ja kumppanien kauppasuhteiden rakenteisiin. Toiseksi esteet vaikuttavat yhä useammin aloihin, jotka liittyvät EU:n teknologiseen suvereniteettiin ja strategiseen riippumattomuuteen. Kolmanneksi on havaittavissa, että esteiden poistaminen on teollisuuden ja palvelujen toimialoilla yhä haastavampaa. Neljänneksi protektionistiset toimenpiteet leviävät tietyillä alueilla koko alueelle. Edellä esitetty kehitys edellyttää aivan uudenlaista lähestymistapaa EU:n taloudellisten etujen puolustamiseksi. Se onkin yksi von der Leyenin komission tärkeimmistä painopisteistä.



I.YLEISKATSAUS KAUPAN JA INVESTOINTIEN ESTEISTÄ Vuoden 2019 lopussa EU:n markkinoillepääsyä koskevassa tietokannassa oli 438 aktiivista kaupan ja investointien estettä, joita esiintyi kaikkiaan 58 kolmannessa maassa . Tämä ennätyslukema yhdessä useiden esteiden pidentyvän keston kanssa viittaa paitsi protektionismin lisääntymiseen myös siihen, että protektionismi on juurtumassa EU:n ja sen monien kumppanien kauppasuhteiden rakenteisiin.

A. KAUPAN JA INVESTOINTIEN ESTEIDEN KOKONAISMÄÄRÄ KOLMANNEN MAAN MUKAAN Viisi kärkimaata, joilla esteitä on eniten, olivat edelleen samat kuin vuonna 2018. Kiina pysyi kirjattujen esteiden kärkimaana, jolla oli 38 EU:n vienti- ja investointimahdollisuuksia haittaavaa estettä. Toisena oli Venäjä, jolla oli 31 estettä. Sen jälkeen tulivat Indonesia, jolla oli 25 estettä, ja Yhdysvallat, jolla oli 24 estettä. Viidentenä olivat Intia ja Turkki, joilla kummallakin oli 23 kirjattua estettä. Muut kolmannet maat, joilla oli vähintään kymmenen kaupan estettä, olivat Brasilia (19), Etelä-Korea (19), Australia (14), Algeria (12), Thaimaa (12), Meksiko (11), Egypti (10) ja Malesia (10). Kuviossa 1 esitetään tarkemmin eri puolilla maailmaa käytössä olleet kaupan esteet. EU Esteiden määrä Kuvio 1: MADB-tietokantaan kirjattujen kaupan ja investointien esteiden maantieteellinen jakauma B. KAUPAN JA INVESTOINTIEN ESTEIDEN KOKONAISMÄÄRÄ TOIMENPIDETYYPEITTÄIN Kuvio 2 osoittaa, että rajatoimenpiteitä (229 eli 52 prosenttia) oli vuonna 2019 ensimmäistä kertaa enemmän kuin rajantakaisia toimenpiteitä (188 eli 43 prosenttia). Tämä on merkki siitä, että kumppanit käyttävät entistä laajempaa estetyyppien valikoimaa protektionististen tavoitteidensa saavuttamiseksi. Rajatoimenpiteet ovat rajoituksia, jotka vaikuttavat suoraan tuontiin ja vientiin tullin tasolla. Ne voivat olla terveys- ja kasvinsuojelutoimia (102 estettä), tullinkorotuksia ja määrällisiä rajoituksia (73), hallintomenettelyjä ja vientilupia (38), vientiveroja ja ‑rajoituksia (16) tai kaupan suojatoimia, jotka eivät ole kansainvälisten velvoitteiden mukaisia (14). Rajantakaiset toimenpiteet vaikuttavat tuotteisiin maahantuonnin jälkeen. Ne ovat perusteettomia tavarakauppaa koskevia teknisiä esteitä (78) taikka teollis- ja tekijänoikeuksiin (34), julkisiin hankintoihin (25), palveluihin (22 estettä) tai investointeihin (15) liittyviä rajoituksia. Kaupan esteiden entistä paljon yksityiskohtaisemman luokittelun ansiosta kertomuksessa esitetään nyt ensimmäistä kertaa kuvio, jossa eritellään EU:n yrityksiin vaikuttavat esteet tyypeittäin.

Kuvio 2: MADB-tietokantaan kirjatut kaupan ja investointien esteet toimenpidetyypeittäin, prosenttiosuutena esteiden kokonaismäärästä

(Rajatoimenpiteet on kuvattu ruskean sävyillä ja rajantakaiset toimenpiteet sinisen sävyillä.) Laatikko 2 – Paikallista sisältöä koskevat vaatimukset Paikallista sisältöä koskevat vaatimukset velvoittavat ulkomaisia yrityksiä käyttämään tietyn määrän paikallisesti tuotettuja tavaroita tai palveluja. Tällaisia vaatimuksia sisältyy monentyyppisiin esteisiin, jotka vaikuttavat esimerkiksi etuuskohteluun perustuviin lainoihin, julkisiin hankintoihin tai suoria ulkomaisia investointeja koskeviin ehtoihin. Jotta nämä kilpailua huomattavasti vääristävät määräykset tunnistettaisiin, markkinoillepääsyä koskevaa tietokantaa on parannettu siten, että kaikenlaisiin esteisiin sisältyvät paikallista sisältöä koskevat vaatimukset on helppo ottaa huomioon. Tämän lähestymistavan ansiosta voidaan osoittaa, että vuoden 2019 loppuun mennessä hyvin merkittävä osa (7 prosenttia) kaikista esteistä sisälsi paikallista sisältöä koskevia vaatimuksia. EU:n on siksi kiinnitettävä tarkkaa huomiota näihin käytäntöihin.



II.VUONNA 2019 RAPORTOIDUT UUDET KAUPAN JA INVESTOINTIEN ESTEET Uusien esteiden määrä kasvaa valitettavasti edelleen nopeasti. Vuonna 2019 kirjattiin yhteensä 43 uutta estettä 22 kolmannessa maassa , mikä on lähes saman verran kuin vuonna 2018 kirjatut 45 uutta estettä. Jatkuva ja merkittävä kasvu osoittaa, että protektionismista on tullut osa kansainvälisten kauppasuhteiden rakenteita. Tämä uusi todellisuus voi vaikuttaa merkittävästi EU:n kauppavirtoihin. Vuonna 2019 uudet esteet vaikuttivat kauppavirtoihin, joiden arvo EU27:n viennissä oli noin 35,1 miljardia euroa (ks. laatikko 3).

Laatikko 3 – Menetelmiä koskeva huomautus esteiden vaikutuksen kohteena mahdollisesti olevan kaupan määrän arvioimisesta Esteiden vaikutuksen kohteena mahdollisesti olevien kauppavirtojen määrää arvioidaan harmonoidun järjestelmän tullikoodien mukaan jaoteltujen, esteistä huolimatta tapahtuvaa kauppaa koskevien EU:n viennin lukujen perusteella. Kaikki määrälliset tiedot koskevat nykyistä 27 jäsenvaltion EU:ta. Arvio vaikutuksista on todennäköisesti jonkin verran todellista määrää pienempi, koska – lukuihin eivät sisälly palvelujen esteet tai esteet, joiden piiriin jääviä tuotteita ei ole helppo määritellä – jotkin tavarat ja palvelut, joihin toimenpiteet vaikuttavat, voivat olla muiden toimialojen (kuten huipputeknologia-alan) toiminnan mahdollistavia tekijöitä. Yleisemmin voidaan todeta, että tullien ulkopuolisten esteiden ja niiden vaikutusten analyysi on edelleen haastavaa. Suurin syy on se, että tullien ulkopuolisten esteiden rajoittavuus tyypillisesti vaihtelee. Muiden kuin suorien kieltojen tapauksessa useimmat kauppaa rajoittavat toimenpiteet eivät pysäytä kaupankäyntiä kokonaan vaan vähentävät sitä. Lisäksi samoja tuotteita tai palveluita koskevat rajoitukset voivat olla päällekkäisiä. Siksi lisäesteet eivät välttämättä tarkoita lisävaikutuksia eikä yhden esteen poistaminen automaattisesti paranna markkinoillepääsyä. A. VUONNA 2019 RAPORTOIDUT UUDET ESTEET KOLMANNEN MAAN MUKAAN Taulukossa 1 ja kuviossa 3 esitetään yleiskatsaus vuonna 2019 kirjattujen uusien esteiden maantieteellisestä jakaumasta. Eniten uusia esteitä havaittiin EU:n sekä Saudi-Arabian ja Libanonin välisissä kauppa- ja investointisuhteissa: kummassakin kirjattiin viisi uutta estettä. Kiina ja Algeria olivat hyvin lähellä, sillä Kiinasta kirjattiin neljä ja Algeriasta kolme uutta estettä. Singaporesta, Etelä-Koreasta, Malesiasta, Kazakstanista, Egyptistä, Marokosta, Turkista ja Australiasta raportoitiin kustakin kaksi estettä. Loput kymmenen estettä kirjattiin muista kolmansista maista. Alueellisia suuntauksia tarkasteltaessa havaitaan, että suuri enemmistö uusista esteistä ilmeni vuonna 2019 Välimeren maiden ja Lähi-idän alueella (20) sekä Aasiassa (17). Vuoteen 2018 verrattuna voidaan havaita kaksi seikkaa: Välimeren maiden ja Lähi-idän alueella leviävä vaikutus sekä Kiinan sijoittuminen edelleen kärkeen, mikä tuo esiin pitkäaikaisen kielteisen suuntauksen. Taulukko 1: Vuonna 2019 raportoitujen uusien esteiden maantieteellinen jakauma

Kuvio 3: Vuonna 2019 raportoitujen uusien esteiden maantieteellinen jakauma alueittain Koska tässä kertomuksessa painotetaan uusien esteiden taloudellista vaikutusta, kuviossa 4 esitetään kauppavirrat, joihin esteiden arvioidaan vaikuttavan, ja vuonna 2019 kirjattujen uusien esteiden määrä tiettyjen kumppanien ja alueiden osalta. Kuvio osoittaa, että Aasia – pääasiassa Kiina, mutta myös Etelä-Korea – sekä Välimeren maiden ja Lähi-idän alue ovat korkeimmilla sijoilla sekä vuonna 2019 kirjattujen uusien esteiden lukumäärässä että siinä kauppavirtojen määrässä, johon nämä uudet esteet vaikuttavat. Näiden kahden alueen osuus kaikesta kaupasta, johon esteet vaikuttivat ja jonka kokonaisarvo oli 35,1 miljardia euroa, oli 30 miljardia euroa (85 prosenttia kokonaismäärästä) ja kaikista uusista raportoiduista esteistä 35 estettä (yli 80 prosenttia kokonaislukumäärästä). Australia on kolmannella sijalla moottoriajoneuvoja koskevan yhden vaikutukseltaan merkittävän esteen vuoksi. Kuvio 4: Raportoitujen uusien esteiden määrä ja kauppa (miljardia euroa), johon esteet vaikuttivat; tietyt kumppanimaat ja alueet Taulukossa 2 esitetään kauppavirrat, joihin esteet vaikuttivat, kaikkien niiden 22 kumppanimaan osalta, jotka käyttivät uusia kaupan esteitä vuonna 2019. Arvio uusien markkinoillepääsyn esteiden taloudellisesta vaikutuksesta ei kuitenkaan välttämättä aina täysin vastaa esteiden todellista vaikutusta. Näin saattaa olla tilanteessa, jossa on kyse palveluiden esteistä, horisontaalisista esteistä, joita on vaikea ilmaista määrällisesti, tai samoja tuotteita koskevista päällekkäisistä rajoituksista. Kiinan kauppapolitiikan vaikutukset ovat sekä jo pelkästään maan talouden koon että vaikutuksen kohteena olevien keskeisten alojen (joista osa on EU:lle strategisia aloja) vuoksi välittömästi nähtävissä. Kiinan esteet voivat haitata EU:n kauppaa yli 15,5 miljardin euron edestä.

B. VUONNA 2019 RAPORTOIDUT UUDET ESTEET TOIMENPIDETYYPEITTÄIN Erittely uusista 43 esteestä toimenpidetyypeittäin osoittaa, että uudet rajatoimenpiteet (65 prosenttia) olivat ylivoimaisesti yleisempiä kuin rajantakaiset toimenpiteet (28 prosenttia). Käytössä olevien protektionististen toimenpiteiden valikoima on yhä laajempi. Keskeinen piirre vuonna 2019 oli, että pelkästään terveys- ja kasvinsuojelutoimien osuus on kolmannes kaikista uusista esteistä. Yksityiskohtaisemmasta analyysista käy ilmi, että yleisimpiä ovat eläinten terveyteen liittyvät syyt (5 estettä) ja seuraavana ovat kasvinterveyteen ja kansanterveyteen liittyvät syyt (kummassakin tapauksessa 2 estettä). Toisinaan terveys- ja kasvinsuojelutoimiin liittyvien rajoitusten perusteena ovat useat näistä syistä (4 estettä). Muut rajatoimenpiteet ovat etupäässä kiintiöihin tai korotettuihin tulleihin ja tariffeihin (7 estettä) sekä hallintomenettelyihin (7) liittyviä toimenpiteitä. Tänä vuonna myös vientirajoitusten (1) alalla raportoitiin yhdestä uudesta esteestä. Rajantakaiset toimenpiteet ovat useimmiten kaupan teknisiä esteitä (9). Toisinaan on kyse teollis- ja tekijänoikeuskysymyksistä (1), kaupan suojatoimista, jotka eivät ole kansainvälisten velvoitteiden mukaisia, (1) tai siitä, että rajoitetaan EU:n yritysten mahdollisuuksia osallistua julkisiin hankintoihin (1). Kuvio 5: Vuonna 2019 raportoidut uudet kaupan ja investointien esteet toimenpidetyypeittäin, prosenttiosuutena uusien esteiden määrästä

(Rajatoimenpiteet on kuvattu ruskean sävyillä ja rajantakaiset toimenpiteet sinisen sävyillä.) Tämä erittely viittaa siihen, että kaupan estämiseen käytetään entistä karkeampia, yksinkertaisempia rajatoimenpiteitä. Pitkän aikavälin suuntauksen vastaisesti vaikuttaa siltä, että kumppanit katsovat entistä useammin voivansa käyttää näitä ilmiselvästi protektionistisia toimenpiteitä eivätkä turvaudu pelkästään vaikeammin havaittaviin rajantakaisiin toimenpiteisiin. Tällainen käyttäytyminen on siis juurtumassa entistä syvempään monen kumppanin kauppapolitiikan rakenteisiin. C. VUONNA 2019 RAPORTOIDUT UUDET ESTEET ALOITTAIN Vuonna 2019 raportoidut uudet esteet vaikuttivat EU:n kauppaan 17 toimialalla. Joihinkin näistä aloista vaikuttivat myös monialaiset esteet. Eniten uusia esteitä raportoitiin olevan maatalouden ja kalastuksen (16 estettä) alalla. Seuraavaksi eniten oli horisontaalisia tai monialaisia toimenpiteitä, joita oli yhteensä 9. Tieto- ja viestintätekniikan sekä autoteollisuuden aloilla tavattiin kummallakin kolme uutta estettä vuonna 2019, kun taas lääkealalla sekä puu-, sellu- ja paperiteollisuuden alalla ilmeni kummallakin kaksi uutta estettä. Seuraavilla aloilla kauppaa haittasi yksi uusi este: kivennäistuotteet, rauta, teräs ja muut kuin rautametallit, tekstiilit ja nahka, keramiikka ja lasi, kosmeettiset valmisteet, laivanrakennus, viinit ja väkevät alkoholijuomat sekä muut toimialat. Kuvio 6: Vuonna 2019 raportoidut kaupan ja investointien esteet aloittain

(esteiden määrä) Toimenpiteiden määrä on tärkeä, mutta parempi käsitys kunkin esteen tosiasiallisesta merkityksestä saadaan analysoimalla kauppaa, johon esteet vaikuttivat. Kuviosta 7 käy ilmi, että teollisuuden toimialojen osuus kauppavirroista, joihin esteet vaikuttivat, on yli 85 prosenttia. Tieto- ja viestintätekniikan (15 miljardia euroa) alan, autoteollisuuden (5,7 miljardia euroa) ja elektroniikka-alan (2,6 miljardia euroa) esteiden osuus on kaksi kolmasosaa kaikesta EU27:n viennistä, johon uudet raportoidut esteet vaikuttivat. Nämä ovat aloja, jotka liittyvät suoraan EU:n teknologiseen suvereniteettiin ja strategiseen riippumattomuuteen. Kuvio 7: EU-27:n kauppavirrat, joihin vuonna 2019 raportoidut esteet vaikuttivat, aloittain

(in € billion and percentage) Jo edellisenä vuonna havaitut EU:n huipputeknologia-alaan vaikuttavat protektionistiset suuntaukset jatkuivat heikentymättöminä vuonna 2019. Jos näitä esteitä ei käsitellä tehokkaasti, ne ovat todellinen uhka paitsi EU:n yritysten kilpailukyvylle myös EU:n asemalle maailman teknologisena edelläkävijänä.



III.VUONNA 2019 RAPORTOITUJEN UUSIEN ESTEIDEN LAADULLINEN ANALYYSI A.KIINA

Vuonna 2019 Kiina otti jälleen käyttöön huipputeknologian alalla useita kaupan rajoituksia, joiden vaikutus ulottuu myös moniin muihin aloihin. Arvio, että tämä este koskisi mahdollisesti 15 miljardin euron arvoista kauppaa, on siis todellista vaikutusta vähäisempi. Nämä toimenpiteet, kuten aiemmat Kiinan kyberturvallisuuspolitiikan täytäntöönpanoon liittyvät toimenpiteet, noudattavat tiiviisti Kiinan muita tavoitteita, jotka koskevat kotimarkkinoiden suojelemista sekä Made in China 2025 ‑strategian mukaista kapasiteetin ja teknologioiden kehittämistä. Havaittavissa ei ole välittömiä merkkejä siitä, että tämä suuntaus heikkenisi lähitulevaisuudessa. Kyberturvallisuuden arviointimekanismin luonnos julkaistiin toukokuussa 2019. Luonnoksen mukaan kauppasopimusten ehdoksi voitaisiin asettaa, että asianosainen osapuoli läpäisee arvioinnin. Koska luonnoksessa ei esitetä, minkälaista tietoa ja materiaalia on tarkoitus tarkastella ja tutkia, tarvittaisiin tiukkoja määräyksiä, jotta voitaisiin varmistaa teollis- ja tekijänoikeuksien täysimääräinen suoja ja välttää yritysten kannalta arkaluonteisten tietojen siirtyminen. Henkilötietojen rajatylittävän siirtämisen ja tietoturvan hallinnollisten toimenpiteiden turvallisuusarviointia koskevat ehdotetut toimenpiteet julkaistiin kesäkuussa 2019. Toimenpiteet vaikuttavat olevan laajempia kuin mitä niiden kyberturvallisuuslaissa säädetty oikeusperusta edellyttää, sillä ne laajentaisivat tietojen sijaintia koskevan vaatimuksen soveltamisalaa. Ei myöskään ole selvää, miten (monikansallisen) yhtymän sisäistä tiedonsiirtoa kohdeltaisiin. Luonnoksen keskeiset säännökset ovat epämääräisiä, eikä ole selvää, miten ehdotettuja toimenpiteitä sovellettaisiin suhteessa tietoihin sovellettaviin muihin toimenpiteisiin/ohjeisiin/standardeihin. Heikko pääsy Kiinan televerkkomarkkinoille aiheuttaa EU:lle yhä enemmän merkittävää huolta, kun viidennen sukupolven verkkoja (5G) otetaan käyttöön. Varhaisen vaiheen tarjouskilpailujen tuloksista saatavilla olevien tietojen perusteella tulokset ovat ylivoimaisen suotuisia kiinalaisille verkkotoimittajille. Tulokset eivät vaikuta vastaavan EU:n toimittajien kilpailuasemaa, mikä viittaa siihen, että alalla on haitallisia markkinoillepääsyn esteitä. Vuonna 2019 perustettiin China Shipbuilding Group käyttäen valtion tukia ja paikallista sisältöä koskevia vaatimuksia. Made in China 2025 ‑suunnitelman mukaisesti Kiinan tavoitteena on saavuttaa valta-asema korkean teknologian alusten ja laivavarusteiden alalla. Terveys- ja kasvinsuojelutoimien alalla Kiinalla on käytössä rajoituksia, jotka koskevat Euroopasta tuotavia saarnipuutuotteita (tukkeja ja sahatavaraa), Euroopassa saarnilla esiintyvän versotaudin aiheuttaman riskin vuoksi. Tuontirajoituksella ei ole selvää kasvinsuojelullista perustaa, ja riskin vähentämiseen on käytettävissä tehokkaita toimenpiteitä. EU seuraa tarkkaan yhteiskunnallisen pisteytysjärjestelmän soveltamista talouden alalla. Järjestelmän käyttöönoton tarkoituksena on yhtenäinen järjestelmä, jolla pisteytetään kukin yksilö ja yritys. Vaikka järjestelmää kehitetään yhä parhaillaan, siitä saattaa tulla valtava horisontaalinen markkinoillepääsyn este EU:n yrityksille, koska niiden saattaisi olla vaikea noudattaa tiukempia sääntelyviranomaisten tarkastuksia ja joitakin pisteytyksen vaatimuksia, jotka ylittävät sääntelyn mukaiset vaatimukset. Näin on varsinkin siksi, että ulkomaisten yritysten saattaa (ainakin tosiasiallisesti) olla vaikeampi täyttää nämä vaatimukset. Yhteiskunnallisen pisteytysjärjestelmän vaikutukset voisivat myös ulottua kaupan ulkopuolelle. Laatikko 4 – Taustatietoa Kiinasta: kilpaileva talous ja järjestelmien tasolla kilpailija Käsitys Kiinasta on muuttunut koko EU:ssa, kun tietoisuus Kiinan ja sen valtiojohtoisen mallin taloussuhteissa aiheuttamista haasteista ja tasapuolisten toimintaedellytysten puutteesta on kasvanut. Tämä tuli esiin 12. maaliskuuta 2019 annetussa (komission ja unionin ulkoasioiden ja turvallisuuspolitiikan korkean edustajan) yhteisessä tiedonannossa, jossa viitattiin ensimmäistä kertaa Kiinaan ”kilpailevana taloutena ja järjestelmien tasolla kilpailijana”. Tiedonannossa esitetään konkreettisia toimia, joilla EU:n ja Kiinan suhdetta voitaisiin tasapainottaa paitsi yhteistyötä jatkamalla myös EU:n omilla toimilla (kuten hyväksymällä kansainvälisten julkisten hankintojen väline, tunnistamalla EU:n sääntelykehyksen puutteet ja panemalla täytäntöön ulkomaisten suorien sijoitusten seurantaa koskeva mekanismi). Työ tiedonannossa esitettyjen kymmenen toimen panemiseksi täytäntöön on meneillään koko komissiossa. Brysselissä 9. huhtikuuta 2019 järjestetyssä EU:n ja Kiinan huippukokouksessa annettu yhteinen julkilausuma sisälsi tärkeitä sitoumuksia, jotka koskevat Maailman kauppajärjestön (WTO) uudistamista (eli teollisuustukia koskevien sääntöjen tiukentamista) sekä sitä, että kattavasta investointisopimuksesta käytävissä neuvotteluissa olisi edistyttävä merkittävästi vuonna 2019, jotta neuvottelut voidaan saattaa päätökseen vuonna 2020, ja sitä, että Kiinan olisi pyrittävä edistymään julkisia hankintoja koskevaan WTO:n sopimukseen liittymisessä nykyistä nopeammin. Lisäksi on tärkeää huomata, että yhteisessä julkilausumassa vaadittiin nimenomaisesti konkreettisia tuloksia esteiden poistamisen alalla. B.VÄLIMEREN MAIDEN JA LÄHI-IDÄN ALUE Maantieteellinen läheisyys, historialliset siteet ja EU:hun yhteydessä olevat arvoketjut, joihin osallistuu usein pk-yrityksiä, tekevät tämän alueen kanssa käytävän kaupan kitkattomuudesta tärkeää. Kuten jo vuonna 2018 raportoitiin, protektionismi lisääntyi alueella talouden epävakauden ja rakenteellisten ongelmien vaikutuksesta. Uusia toimenpiteitä ilmeni jälleen Algeriassa. Protektionistiset asenteet levisivät Libanoniin ja Marokkoon. Lisäksi ne voimistuivat Turkissa ja Saudi-Arabiassa. 1.Algeria Algerian viranomaiset ovat ottaneet käyttöön merkittävän määrän tuontia rajoittavia toimenpiteitä vuodesta 2015. Ne ovat vaikuttaneet EU:n vientiin hyvin kielteisesti, ja ne ovat kahdenvälisessä assosiaatiosopimuksessa määriteltyjen Algerian velvoitteiden vastaisia. Tämä suuntaus jatkui vuonna 2019: Algeria otti käyttöön kolme uutta estettä. Aiempien kauppaa rajoittavien toimenpiteiden lisäksi viranomaiset antoivat syyskuussa 2019 liikepankeille ohjeet, joiden mukaan tiettyjen tuontitavaroiden (matkapuhelimet, kodinkoneiden tarvikkeet) osalta rembursseja saa antaa vain monimutkaisten ehtojen täyttyessä. Samassa kiertokirjeessä todettiin, että nämä säännöt laajennettaisiin koskemaan kaikkea tuontia vuoden 2019 loppuun mennessä. EU:n kaikkien sidosryhmien yhteisten toimien ansiosta (ks. laatikko 8) kilpailuviranomaiset antoivat 25. joulukuuta 2019 uusia kiertokirjeitä, joilla joustavoitettiin näiden toimenpiteiden soveltamista jonkin verran. Kauppaministerin tammikuussa 2019 allekirjoittaman asetuksen mukaisesti laajassa luettelossa mainittuihin tavaroihin sovellettiin erityistä tullin lisämaksua (DAPS) (joka oli 30–200 prosenttia tavaroiden arvosta). Luettelo voi muuttua usein kotimaisen teollisuuden tarpeiden kehityksen mukaan. Toukokuussa 2019 Algerian teollisuusministeriö ilmoitti maassa kokoonpanoa harjoittaville autonvalmistajille, että autonosille vahvistettaisiin arvoperusteinen tuontikiintiö ilman ennakkoilmoitusta ja taannehtivin vaikutuksin. Päätös saattaa keskeyttää kokoonpanotoiminnan osien puutteen vuoksi. 2.Marokko EU on seurannut tilannetta tarkkaan arvioidakseen EU:n viennille asetetun vaatimustenmukaisuusmerkintävaatimuksen käyttöönoton todellisia vaikutuksia. EU:n aloitteesta EU:n ja Marokon asiantuntijat kävivät rakentavaa vuoropuhelua, minkä jälkeen Marokon viranomaiset selvensivät vaatimusten soveltamista EU:n toimijoille ja käsittelivät suurta osaa näiden markkinoillepääsyä koskevista huolenaiheista. Tapaamisissa käsiteltiin myös muita kysymyksiä, kuten lääkkeitä koskevia uusia vaatimuksia ja vaatimustenmukaisuuden arviointimenettelyjen ulkoistamista. 3.Libanon

Sosioekonomisen, taloudellisen ja poliittisen kriisin vuoksi oli otettu käyttöön uusia kaupan esteitä, erityisesti 3 prosentin väliaikainen tulli lähes kaikille tuontitavaroille ja lisätullit (7–20 prosenttia) joillekin valituille tuontituotteille, kuten marmorille, tölkkisäilykkeille ja huonekaluille. Lisäksi vahvistettiin pakollinen vaatimus, jonka mukaan tiettyjä tuotteita, kuten tekstiilejä, valmistavien tehtaiden on rekisteröidyttävä. Libanonin viranomaiset eivät ryhtyneet vuonna 2019 korjaaviin toimenpiteisiin muuttaakseen toimenpidettä, jolla otettaisiin käyttöön EU:sta tuotavalle öljylle ja tuotaville öljytuotteille tullimaksut. Lisäksi uusi laskujen laillistamista koskeva horisontaalinen toimenpide merkitsi yhtä markkinoillepääsyn lisäestettä. Näistä toimenpiteistä on käyty tiiviitä neuvotteluja ja kirjeenvaihtoa Libanonin viranomaisten kanssa. Lopulta Libanon poisti vuonna 2019 käyttöönotetun tuontitavaroiden kaksinkertaista tullihyväksyntää koskevan vaatimuksen, josta EU oli toistuvasti ilmaissut huolensa. 4.Turkki Turkin soveltamat lisätullit häiritsivät vuonna 2019 vakavasti tulliliiton toimintaa, koska EU:n tuottajien oli niiden vuoksi toimitettava alkuperätodistukset. Turkki laajensi edelleen tullien soveltamista koskemaan useampia tuotteita. Tämän vuoksi vastuuviranomaisten myöntämien todistusten määrä nousi jyrkästi, mikä aiheutti kaikille asianosaisille toimijoille suoria kustannuksia ja merkittävää epävarmuutta. Huhtikuussa 2019 Turkki otti uudelleen käyttöön kupariromun vientirajoituksen. Vientilupajärjestelmän nykyinen soveltaminen vastaa käytännössä kieltoa, koska vaadittuja ehtoja on vaikea täyttää eivätkä ne ole tulliliiton mukaisten Turkin velvoitteiden mukaisia. Toinen vasta käyttöönotettu este koski kosmetiikkamääräyksen muutosta, jonka mukaan kosmeettisten valmisteiden sääntelyjärjestelmässä siirryttäisiin Turkissa markkinavalvonnasta ennakkorekisteröintijärjestelmään. Jotta kosmeettisia valmisteita voitaisiin markkinoida Turkissa, tarvittaisiin jopa yksityiskohtainen turvallisuusarviointi, jossa olisi myös annettava arkaluonteisia tietoja. Tämä on vastoin tulliliittosopimuksen mukaisia Turkin velvoitteita. Laatikko 5 – Taustatietoa Turkista Vuonna 2019 Turkki oli edelleen kaiken kaikkiaan EU:n viidenneksi suurin kauppakumppani, kun taas EU on edelleen ylivoimaisesti Turkin tärkein kauppakumppani. Vuonna 1996 voimaan tullut EU:n ja Turkin välinen tulliliittosopimus on erityisesti lisännyt merkittävästi EU:n ja Turkin välistä kauppaa aiempiin vuosikymmeniin verrattuna. Sopimus varmistaa kaikkien teollisuustuotteiden ja tiettyjen jalostettujen maataloustuotteiden vapaan liikkumisen EU:n ja Turkin välillä. Lisäksi sopimuksessa edellytetään, että Turkki mukautuu EU:n kolmansista maista tuotaviin tuotteisiin soveltamiin ulkoisiin tullitariffeihin ja sääntöihin sekä kauppa- ja kilpailupolitiikkaan, teollis- ja tekijäoikeuksiin ja tulliliiton soveltamisalaan liittyvään EU:n tekniseen lainsäädäntöön. Viime vuosina on alkanut kertyä ongelmia. Komissio tietysti vaatii edelleen Turkilta sovittujen tulliliiton sääntöjen noudattamista ja assosiaatiosopimukseen liitetyn lisäpöytäkirjan syrjimätöntä täytäntöönpanoa kaikkien jäsenvaltioiden, myös Kyproksen tasavallan, suhteen. Vuonna 2019 komissio käytti edelleen kaikkia käytettävissä olevia keinoja, myös tulliliiton sekakomiteaa ja muita kahdenvälisiä kokouksia, ottaakseen esille nämä huolenaiheet. Turkin lääkealalla edelleen soveltamien pakollisten kotimaisuusvaatimusten vuoksi EU nosti WTO:ssa ensimmäistä kertaa kanteen ehdokasmaata vastaan. 5.Saudi-Arabia Saudi-Arabiassa EU:n yritykset kohtaavat monia markkinoillepääsyä haittaavia kaupan esteitä, kuten maan laatumerkin hankintaa koskevan menettelyn (erityisesti keraamisten laattojen tapauksessa). EU:sta vietäville hedelmille ja vihanneksille asetetut terveys- ja kasvinsuojelutoimiin liittyvät uudet tuontiehdot aiheuttavat nekin tarpeetonta hallinnollista rasitusta ja turhia kuluja. Komissio ottaa esteet esille järjestelmällisesti WTO:ssa sekä EU:n ja Saudi-Arabian kahdenvälisissä yhteyksissä. Esteet ovat myös keskeisiä kysymyksiä EU:n ja Persianlahden arabimaiden yhteistyöneuvoston käymän kauppaa ja investointeja koskevan vuoropuhelun asialistalla. Ennen voimaantuloa toteutettujen nopeiden toimien ansiosta kaksi teknisten määräysten luonnosta, jotka olivat vuonna 2019 ilmenneitä uusia esteitä, poistettiin jo samana vuonna. Ne koskivat eräisiin elintarvikkeisiin lisätyn sokerin enimmäismääriä ja ”liikennevalomerkintöjä”. Vaikka vuonna 2019 edistyttiin tiettyjen jäsenvaltioiden osalta osittain, Saudi-Arabia asettaa edelleen väliaikaisia maanlaajuisia elävien eläinten tuontikieltoja eläintautitapausten yhteydessä eikä noudata OIE:n kansainvälisiä standardeja. C.AUSTRALIA Polttoaineen laatu on Australiassa OECD:n huonoimpia ja sijoittuu 70. sijalle maailmassa. Esimerkiksi lyijyttömän bensiinin rikkipitoisuus on nykyisin 15-kertainen EU:n vaatimuksiin verrattuna. Tätä heikkolaatuista polttoainetta ei voi käyttää uusimmissa, hyvin tehokkaissa Euro 6 ‑luokan ajoneuvojen moottoreissa, minkä vuoksi joidenkin EU:n valmistajien on täytynyt heikentää moottorien tehokkuutta tai jopa vaihtaa joihinkin malleihin tilalle vanhemmat, enemmän saastuttavat vakiomoottorit. Polttoaineita koskevien vaatimusten voimassaolon oli määrä päättyä vuonna 2019, mutta Australialla ei ole konkreettisia suunnitelmia polttoainetehokkuuden parantamiseksi. Tämä näyttäisi liittyvän kustannuksiin, joita aiheutuisi Australian bensiinin jalostuskapasiteetin nostamisesta vaaditulle tasolle. Teollisuus ei vaikuta olevan valmis tarvittaviin investointeihin ilman valtion tukea. D.ETELÄ-KOREA Painolastivesien käsittelyjärjestelmiä toimittavat EU:n toimijat ovat vuoden 2019 alkupuolelta lähtien kohdanneet uuden esteen, joka johtuu siitä, ettei Etelä-Korean ulkopuolella tehtyjä testejä tunnusteta tyyppihyväksyntäprosessissa, kun järjestelmiä asennetaan Etelä-Korean lipun alla purjehtiviin aluksiin. Koska kaikissa uusissa aluksissa on syyskuusta 2018 lähtien ollut oltava asennettuna painolastivesien käsittelyjärjestelmä ja kaikkiin vanhoihin aluksiin on asennettava tällainen järjestelmä jälkikäteen 2024 mennessä, kyseessä on hyvin suuri markkina. EU:n ja Etelä-Korean hyväksyntämenettelyjen epäsymmetrisyys on otettu esille kahdenvälisesti Etelä-Korean kanssa. Myös vauvanvaatteiden tuonti vaikeutui vuonna 2019. Pikkulapsille tarkoitettujen tekstiilituotteiden päivitetyistä turvallisuuden varmistamista koskevista vaatimuksista annetuissa uusissa ohjeissa vahvistetaan poikkeuksellisen tiukat menettelyt, joista ei kuitenkaan ilmoitettu WTO:n kautta. Tämä on johtanut merkittävään määrään uudelleensertifiointimenettelyjä ja lisätestejä sekä valtaviin uudelleentestauskustannuksiin. Etelä-Korean tullihallinto suostui ryhtymään toimenpiteisiin EU:n esittämien kirjallisten huomautusten perusteella, ja komissio pyrkii aktiivisesti poistamaan tämän esteen.

IV.VUONNA 2019 POISTETUT KAUPAN JA INVESTOINTIEN ESTEET

A.EU:N STRATEGIA KAUPPAA JA INVESTOINTEJA KOSKEVIEN ESTEIDEN POISTAMISEKSI Markkinoillepääsyä koskevaan EU:n strategiaan sisältyy laaja välineistö kaupan esteiden poistamiseen. Väline 1: Diplomaattiset toimet. Käynnissä on jatkuva diplomaattinen työskentely, jossa komissio, Euroopan ulkosuhdehallinto, EU:n jäsenvaltiot ja elinkeinoelämä tekevät kolmansissa maissa sijaitsevien EU:n edustustojen ja jäsenvaltioiden suurlähetystöjen verkoston avulla tiivistä yhteistyötä. Siihen sisältyy paljon erilaista toimintaa aina teknisistä kauppahankkeista virallisiin toimenpiteisiin, kuten komission jäsenten korkean tason virkamatkoihin sekä ministeri- ja valtionpäämiestason toimiin. Toimintaa koordinoidaan samanmielisten kumppanien kanssa aina, kun se parantaa työskentelyn tuloksekkuutta. Väline 2: Riitojen ratkaisu. WTO:n säännöllistä komiteatyötä täydentää komission määrätietoinen toiminta riitojen ratkaisun yhteydessä. EU on myös pyrkinyt varmistamaan WTO:n sääntöjen asianmukaisen täytäntöönpanon kolmansissa maissa ja seuraa valppaasti, että nämä päätökset pannaan asianmukaisesti täytäntöön. Vuonna 2019 Ukrainan kanssa käynnistetty assosiaatiosopimuksen mukainen menettely (puutavaran vientikielto) ja Eteläisen Afrikan tulliliiton kanssa käynnistetty talouskumppanuussopimuksen mukainen menettely (siipikarja) sekä WTO:ssa Indonesiaa (raaka-aineiden vientirajoitukset) ja Yhdysvaltoja (kypsiä oliiveja koskevat kaupan suojatoimenpiteet) vastaan vireille pannut riita-asiat osoittavat, että komissio ei epäröi hyödyntää vapaakauppasopimuksissa mainittua kahdenvälistä riidanratkaisua eikä monenvälistä riidanratkaisua. Lisäksi komissio on esittänyt kauppasääntöjen täytäntöönpanosta annetun asetuksen vahvistamisesta virallisen ehdotuksen, jonka mukaan EU voisi toteuttaa tiettyjä vastatoimenpiteitä, jos kahden- tai monenvälisen riidanratkaisun asianmukaiselle toiminnalle on esteitä. Komissio voi myös käyttää viejien pyynnöstä lisävälineenä menettelyä, josta säädetään kaupan esteistä annetussa asetuksessa. Väline 3: EU:n vapaakauppasopimukset. Markkinoillepääsyyn liittyvän työn kautta havaitut esteet otetaan esille suoraan kauppaneuvotteluissa tai vapaakauppasopimusten tapauksessa asiaankuuluvien täytäntöönpanomekanismien puitteissa. Näin varmistetaan, että markkinoillepääsyn painopisteet otetaan tehokkaasti huomioon. Komissio on myös tehostanut täytäntöönpanoa ja sen valvontaa koskevia toimiaan sen varmistamiseksi, että yritykset, myös pk-yritykset, voivat hyötyä voimassa olevista sitoumuksista. EU:lla on välineet, joita se käyttää tehokkaasti kaupan esteiden poistamiseen, tekijän- ja teollisoikeuksien suojelun ja noudattamisen parantamiseen, riitojen ratkaisun vireillepanoon ja kaupan suojatoimenpiteiden toteuttamiseen epäreilun kaupan tapauksissa, ja EU on parantanut näiden täytäntöönpanotoimiensa eri pilarien koordinointia. Merkittävää on myös se, että EU:n markkinoillepääsyä koskeva kumppanuus toimii myös varhaisvaroitusjärjestelmänä, joka auttaa torjumaan esteet jo ennen niiden muodostumista. B.VUONNA 2019 POISTETUT ESTEET KOLMANNEN MAAN MUKAAN Kaikkien markkinoillepääsyä koskevan kumppanuutemme sidosryhmien yhdistettyjen toimien ansiosta vuonna 2019 poistettiin 22 kolmannessa maassa yhteensä 40 estettä kokonaan tai osittain yhdeksällä toimialalla ja horisontaalisesti. Kun otetaan huomioon kaikki lukumääräisesti ilmaistavissa olevat esteet, poistetut esteet koskivat vuonna 2019 EU27:ssä arvoltaan kaikkiaan 19,4 miljardin euron vientiä. Kuviossa 8 esitetään kolmannet maat, joissa esteiden poistaminen onnistui parhaiten. Ensimmäisenä järjestyksessä on Saudi-Arabia, jossa poistettiin viisi estettä vuonna 2019, ja sen jälkeen ovat Egypti, Singapore ja Venäjä, joista jokaisessa poistettiin kolme estettä Australiassa, Ecuadorissa, Etelä-Koreassa, Japanissa, Kanadassa, Kiinassa, Meksikossa ja Yhdistyneissä arabiemiirikunnissa poistettiin kussakin kaksi estettä. Vuonna 2019 poistettiin lisäksi kymmenen EU:n yritysten kohtaamaa kaupan estettä kymmenessä muussa kolmannessa maassa. Kuvio 8: Vuonna 2019 poistettujen esteiden maantieteellinen jakauma Sen kaupan arvon perusteella (taulukko 3), johon poistetut esteet vaikuttivat, merkittävimmät esteet poistettiin Kiinassa, jonka osuus kaikista esteiden kohteena olleista kauppavirroista oli 63 prosenttia. Seuraavana olivat Saudi-Arabia ja Yhdistyneet arabiemiirikunnat, joiden osuus oli noin 17 prosenttia. On kuitenkin syytä panna merkille, että joihinkin maihin tai joillekin alueille kohdistuneet kauppavirrat saatetaan tässä yhteydessä aliarvioida, koska on vaikeampi arvioida sellaisia poistettuja esteitä, jotka vaikuttavat tuotteisiin horisontaalisesti. Taulukko 3: EU27:n kauppavirrat, joihin vuonna 2019 poistetut esteet vaikuttivat, kumppanimaittain

(miljardia euroa) Jopa nykyisin haasteellisimmissa kaupan toimintaympäristöissä, kuten Kiinassa sekä Välimeren ja Lähi-idän alueella, EU:n strategialla voidaan saada konkreettista hyötyä EU:n viejille, erityisesti pk-yrityksille, jotka toimivat maatalouselintarvikealalla. C.VUONNA 2019 POISTETUT ESTEET TOIMENPIDETYYPEITTÄIN Markkinoillepääsyä koskevaan kumppanuuteen liittyvät EU:n toimet ovat edistäneet eniten terveys- ja kasvinsuojelutoimenpiteiden (24) poistamista maatalous- ja kalastusalalla. Lisäksi poistettiin muita rajatoimenpiteitä eli tuontitullitoimenpiteitä (3), tullin hallintomenettelyjä (2) ja vientirajoituksia (2). Poistetut rajantakaiset toimenpiteet vaikuttivat EU:n yrityksiin kaupan teknisinä esteinä (6 toimenpidettä) sekä teollis- ja tekijänoikeuksiin liittyvinä esteinä (1 este). Vuonna 2019 poistettiin onnistuneesti myös yksi palveluihin kohdistunut kaupan este.

Kuvio 9: Vuonna 2019 poistetut esteet toimenpidetyypeittäin (toimenpiteiden määrä) Vuonna 2019 esteiden poistamisessa saavutettiin merkittävää edistystä terveys- ja kasvinsuojelutoimien alalla. Sitä vastoin teollisuuden toimialoihin tai palveluihin tyypillisesti vaikuttavien toimenpidetyyppien poistaminen osoittautui haastavaksi. Tämä edellyttää aiempaa päättäväisempää lähestymistapaa ja vahvempaa painotusta tulevina vuosina. D.VUONNA 2019 POISTETUT ESTEET TOIMIALOITTAIN Kuviossa 10 esitetään yhteenveto eri toimialoilta poistettujen esteiden määrästä. Maatalous ja kalastus oli ala, jolta poistettiin eniten toimenpiteitä (26). Nämä käsittivät kokonaan tai osittain poistetut terveys- ja kasvinsuojelutoimiin liittyvät toimenpiteet (24) ja kaksi teknistä määräystä (joista toinen liittyi ”liikennevalomerkintöihin”). Viinien ja väkevien alkoholijuomien alalta poistettiin kolme estettä ja kosmeettisten valmisteiden alalta kaksi. Yksittäisiä esteitä poistettiin myös tieto- ja viestintätekniikan, viestintäpalvelujen, tekstiilien ja nahkan, puun, sellun ja paperin sekä raudan ja teräksen aloilta. Lisäksi poistettiin yhteensä kolme sellaista estettä, jotka olivat joko täysin horisontaalisia tai vaikuttivat moneen eri alaan.

Kuvio 10: Vuonna 2019 poistetut esteet aloittain MADB-tietokannan perusteella (esteiden määrä) Kuviossa 11 esitetään yhteenveto eri aloilta poistettujen esteiden taloudellisesta vaikutuksesta sen perusteella, miten suuriin kauppavirtoihin esteiden on laskettu vaikuttavan. Kuvion perusteella käy ilmi, että esteiden poistaminen vuonna 2019 saattoi vaikuttaa myönteisesti EU:n vientiin ensisijaisesti maatalouden ja kalastuksen alalla, jonka osuus kaikista esteiden mahdollisesti haittaamista kauppavirroista oli 72 prosenttia eli 14,1 miljardia euroa. Viinien ja väkevien alkoholijuomien (2,5 miljardia euroa) ja kosmeettisten valmisteiden (1,5 miljardia euroa) alat hyötyivät myös huomattavasti esteiden poistamisesta.

Kuvio 11: EU27:n kauppavirrat, joihin vuonna 2019 poistetut esteet vaikuttivat, toimialoittain

(in € billion and percentage) EU:n strategialla pystyttiin poistamaan terveys- ja kasvinsuojelutoimia koskevia esteitä ja varmistamaan EU:n viennin markkinoillepääsy määrällisesti ilmaistuna tehokkaasti vuonna 2019 monitahoisen lähestymistavan ansiosta. Osassa V mainittujen toimenpiteiden lisäksi esimerkkejä lähestymistavalla saavutetuista tuloksista esitetään jäljempänä olevassa laatikossa 6. Laatikko 6 – Terveys- ja kasvinsuojelutoimia koskevat esteet – saavutuksia ·Japani – maatalouselintarvikkeet BSE-taudin vuoksi asetettu naudanlihan tuontikielto Japani on jo yli 20 vuoden ajan pitänyt voimassa tuontikiellon naudanlihalle, joka on peräisin maista, jotka ovat ilmoittaneet hullun lehmän taudin esiintymisestä. Tällaisia toimenpiteitä pidetään kohtuuttomina. Japani ei ole esittänyt tieteelliseen tietoon perustuvaa riskinarviointia OIE:n standardia tiukempien toimenpiteiden perusteeksi. Japanin viranomaisten kanssa käyty vuoropuhelu on viime vuosina johtanut hullun lehmän tautiin liittyvän tuontikiellon poistamiseen useilta EU:n jäsenvaltioilta. Useita vuosia jatkuneiden neuvottelujen jälkeen Japani poisti naudanlihan tuontikiellon Kroatialta ja hyväksyin yli 30 kuukauden ikäisistä eläimistä peräisin olevan naudanlihan tuonnin Irlannista vuonna 2019. EU:n ja Japanin talouskumppanuussopimuksen mukaisesti luodut uudet kahdenväliset rakenteet tuovat komissiolle lisää mahdollisuuksia pyytää Japanilta entistä konkreettisempia tuloksia tässä asiassa jäljellä olevien esteiden poistamiseksi. Korkeapatogeenisen lintuinfluenssan (HPAI) vuoksi asetetut maanlaajuiset kiellot Lintuinfluenssavirustartuntoja koskevissa OIE:n kansainvälisissä standardeissa määritellään taudinpurkaustapaukset, joiden vuoksi rajoitustoimenpiteitä ei saisi toteuttaa, ja tapaukset, joissa kaupan rajoitukset olisi rajattava koskemaan vain kyseisen maan määriteltyjä tartunta-alueita (eikä koko maata). Japani asettaa maanlaajuisia kieltoja patogeenisen lintuinfluenssan esiintymisen vuoksi EU:n tehokkaista ja tiukoista alueellistamistoimenpiteistä huolimatta. EU:n toimenpiteet ovat kansainvälisen standardin mukaisia, joten kaupankäynnin jatkamisen pitäisi olla turvallista. Asiassa saavutettiin jonkin verran edistystä, sillä Alankomaista voidaan viedä Japaniin taudista vapailta vyöhykkeiltä siitosmunia ja untuvikkoja korkeapatogeenisen lintuinfluenssan esiintymisen yhteydessä. Komissio käy Japanin kanssa laajempaa vuoropuhelua, esimerkiksi EU:n ja Japanin välisen sopimuksen uusien kahdenvälisten rakenteiden yhteydessä, jotta voitaisiin vahvistaa terveystilanteeseen liittyvien alueellistamistoimenpiteiden vastavuoroinen tunnustaminen. Tällä hankkeella odotetaan saavutettavan konkreettisia tuloksia kohtuullisen ajan kuluessa. ·Kanada – maatalouselintarvikkeet Tuoreita tomaatteja koskevat kasvinsuojeluun liittyvät tuontiedellytykset Kanadan tuoreille tomaateille asettamat Tuta absoluta ‑koihin liittyvät kasvinterveyttä koskevat tuontivaatimukset tulivat voimaan vuonna 2016. Niiden mukaan tomaateista on poistettava vihreät osat, jos tomaatteja tuodaan maasta, jossa esiintyy Tuta absoluta ‑koita. Vuonna 2019 Espanja sai ensimmäisenä maana luvan antaa vientiä varten todistuksia tuoreille tomaatin hedelmille, joissa ei ole vihreitä osia. Kanadaan haluttaisiin viedä myös tomaatteja, joissa on vihreitä osia. Asiasta on toimitettu Kanadalle hakemus, jossa esitetään valvontaolosuhteita, jotka takaisivat kaupankäynnin turvallisuuden. Hakemus on yhä Kanadan arvioitavana. Perusteettomat kaupan rajoitukset, jotka johtuvat siitä, ettei EU:n jäsenvaltioita tunnusteta kasvintuhoojasta vapaaksi maaksi tai ettei niiden kasvintuhoojasta vapaita alueita tunnusteta kiinan- ja aasianrunkojäärän osalta (Anoplophora chinensis ja Anoplophora glabripennis) Kanada asetti vuonna 2013 perusteettoman tuontikiellon, joka koskee koko EU:sta tuotavia kasveja, joiden rungon halkaisija on yli 10 mm, koska Kanada katsoi, että kaupankäyntiin liittyy aasian- ja kiinanrunkojäärän leviämisriski. Itse asiassa nämä kasvintuhoojat ovat EU:ssa hyvin säänneltyjä. Niihin sovelletaan tiukkoja valvontatoimenpiteitä, joten kauppakumppaneiden olisi tunnustettava kasvintuhoojasta vapaat alueet. Vastauksena komission pyyntöön Kanada tunnusti 21 jäsenvaltiota kiinan- ja aasianrunkojäärästä vapaiksi. Komissio jatkaa edelleen neuvotteluja Kanadan kanssa, jotta Kanada tunnustaisi myös niiden jäsenvaltioiden kasvintuhoojasta vapaat alueet, joissa kyseisiä kasvintuhoojia esiintyy. ·Meksiko – maatalouselintarvikkeet Tuoreiden hedelmien ja vihannesten tuontirajoitukset EU:n hedelmien ja vihannesten vientiä Meksikoon haittaavat tuontimenettelyt, joihin sisältyy suhteeton toimenpide kasvintuhoojien leviämisen estämiseksi (kylmäkäsittely) ja vientitavaran ennakkotarkastuksia, jotka tehdään alkuperämaassa ja jotka toimiala maksaa (esitullaus). Meksiko ei ole vielä esittänyt riskinarviointinsa perusteita, jotka tukisivat näitä toimenpiteitä ja niiden soveltamista laajaan kasvintuhoojien joukkoon. Lisäksi toimenpiteitä sitrushedelmien, omenoiden, persikoiden, kiivien ja persikoiden karanteenituhoojien leviämisen estämiseksi on paljon ja ne ovat monimutkaisia. Jokaista tuotetta tutkitaan tapauskohtaisesti ennen kuin sen pääsy Meksikoon sallitaan. Vuonna 2019 tämän esteen osalta edistyttiin, kun Meksiko hyväksyi persikoiden tuonnin Belgiasta. Lisäksi Meksiko ilmoitti Italiasta tuotavia kiivejä koskevat kasvinsuojeluun liittyvät tuontiedellytykset (vuodesta 2006 käsiteltävänä ollut pyyntö) ja julkaisi tuontiedellytykset verkkosivustollaan vuoden 2019 jälkipuoliskolla, joten markkinat ovat avoinna Italiasta tuotaville kiiveille. Siansukuisten eläinten lihan tuonnin pitkät hyväksymismenettelyt Meksiko soveltaa siansukuisten eläinten lihan tuontiin pitkiä hyväksymismenettelyjä. Viime vuosina on saavutettu edistystä, ja vuonna 2019 Alankomaiden sallittiin viedä sianlihaa. Meksiko on myös sitoutunut ottamaan asteittain käyttöön ennakkoluetteloinnin luvan saaneita jäsenvaltioita varten, mikä poistaa tulevien laitostarkastusten tarpeen. Tilanne on terveys- ja kasvinsuojelutoimien alalla saavutetulle menestykselle käänteinen teollisuuden ja palvelujen toimialoilla, joilla vuonna 2019 poistetut esteet vaikuttivat arvoltaan paljon pienempään EU:n vientiin. Näin on etenkin huipputeknologia-alan kaltaisilla toimialoilla, jotka ovat olennaisia EU:n teknologisen suvereniteetin ja strategisen riippumattomuuden kannalta. Tämä osoittaa, että protektionismi on näillä aloilla yhä yleisempää, mikä edellyttää EU:lta luonteeltaan erilaista lähestymistapaa, jotta EU voi lujittaa asemaansa paitsi maailman suurimpana kauppaliittymänä myös maailman teknologisena edelläkävijänä.



V.LAADULLINEN ANALYYSI VUONNA 2019 POISTETUISTA ESTEISTÄ Tässä luvussa analysoidaan tarkemmin tiettyjä esteitä, jotka onnistuttiin poistamaan vuonna 2019. Painopiste on maissa, joiden osalta kyse on merkittävimmistä poistettujen toimenpiteiden vaikutukselle mahdollisesti altistuneista kauppavirroista. Tarkastelun kohteena ovat Kiina, Välimeren maiden ja Lähi-idän alue (Tunisia, Egypti, Libanon, Turkki, Yhdistyneet arabiemiirikunnat ja Saudi-Arabia), Venäjä, Australia ja Etelä-Korea. Näiden kumppanien osuus mahdollisista kauppavirroista, joihin vuonna 2019 poistetut toimenpiteet vaikuttivat, oli 98 prosenttia. A.KIINA

Matalariskisten elintarvikkeiden sertifiointivaatimukset Ehdotus matalariskisten elintarvikkeiden sertifiointivaatimuksista esitettiin vuonna 2015. Se olisi edellyttänyt lisäsertifikaattia sekä virallista sertifiointia. Kaikkien ehdotetun toimenpiteen kattamien tuotteiden virallinen sertifiointi tai varmennus ei perustunut tuotteiden aiheuttamien riskien tieteelliseen arviointiin, joten toimenpide oli suhteeton. Kiina totesi maaliskuussa 2019, että ilmoitettua sertifiointivaatimusta lykätään siksi ajaksi, kun sähköisessä työryhmässä eli Codexin tuonti- ja vientivalvonta- ja sertifiointikomiteassa etsitään monenvälisesti sovittua ratkaisua. Joulukuun 2019 loppupuolella Kiina aloitti kuitenkin kansallisen kuulemisen määräyksen luonnoksesta, joka koskee tuontielintarvikkeiden ulkomaisten tuottajien rekisteröitymistä. Jos määräys pannaan täytäntöön, se edellyttäisi elintarvikkeita Kiinaan vieviltä EU:n yrityksiltä hyvin raskasta hallinnollista rekisteröitymismenettelyä vietävään elintarvikkeeseen liittyvästä riskistä riippumatta. Menettely aiheuttaisi pullonkauloja, jotka toimisivat itse asiassa tullien ulkopuolisena kaupan esteenä. EU:n naudan- ja lampaanlihan sekä nauta- ja lammastuotteiden pitkäaikainen ja perusteeton tuontikielto Kiina asetti vuonna 2000 tuontikiellon EU:n naudan- ja lampaanlihalle sekä nauta- ja lammastuotteille hullun lehmän taudin (BSE) ja tarttuvan spongiformisen enkefalopatian (TSE) vuoksi. Rajoituksia on poistettu hitaasti vasta vuodesta 2014 lähtien jäsenvaltioittain. Vuonna 2019 sallittiin naudanlihan tuonti Ranskasta, Irlannista ja Alankomaista. Tosin edelleen sovelletaan rajoituksia, jotka koskevat tuotavien eläinten ikää, tuoteryhmiä ja niiden laitosten lukumäärää, joilla on lupa viedä kyseisiä tuotteita Kiinaan. Komissio jatkaa neuvotteluja Kiinan kanssa, jotta jäljellä olevat rajoitukset poistettaisiin niiltä kolmelta jäsenvaltiolta, joilla on lupa viedä tuotteita Kiinaan, ja jotta kaikki jäsenvaltiot, jotka haluaisivat viedä nauta- ja lammastuotteita Kiinaan, saisivat luvan viedä niitä. B.VÄLIMEREN MAIDEN JA LÄHI-IDÄN ALUE EU on viime vuosina tehostanut Välimeren maiden ja Lähi-idän aluetta koskevia toimiaan poistaakseen esteitä (ks. laatikko 7). Viime vuosina ja erityisesti vuonna 2019 onkin poistettu tai heikennetty useita esteitä. 1.Tunisia Vuonna 2018 Tunisiassa otettiin yllättäen käyttöön uusi rajoittava toimenpide, joka edellytti hyvin monien tuotteiden maahantuontiin lupaa (vaatteet, kosmetiikka, maatalouselintarvikkeet, puhdistusaineet, lelut, tekstiilit) ja joka vaikuttaa 350 miljoonan euron arvoisiin EU:n kauppavirtoihin. Toimenpiteillä edellytettiin tosiasiassa harkinnanvaraisia tuontilisenssejä, jotka ovat EU:n ja Tunisian vapaakauppasopimuksessa kiellettyjä määrällisiä rajoituksia. Toimenpiteestä ei ollut ilmoitettu WTO:lle, ja toimenpide vaikutti myös olevan monenvälisten sääntöjen vastainen. Toimenpiteiden poistoa koskevien laajojen lisävaatimusten jälkeen Tunisia ilmoitti heinäkuussa 2019 päätöksestään peruuttaa nämä tuontia rajoittavat lupatoimenpiteet. 2.Egypti Tiiviin yhteydenpidon ansiosta Egypti poisti vuonna 2019 vaatimuksen, joka koski EU:ssa ennen vientiä tehtäviä elävien eläinten eläinlääkinnällisiä tarkastuksia, lupasi mukauttaa lihalle asetettuja hullun lehmän tautiin liittyviä vaatimuksia OIE:n suosituksiin, hyväksyi EU:n standardit useimpien siemenperunoita koskevien vaatimusten osalta ja helpotti menettelyjä, joita sovelletaan tuotaessa maahan äidinmaidonkorvikkeita muiksi kuin viitemaiksi luokitelluista EU:n jäsenvaltioista. 3.Libanon Vuodeksi 2019 suunniteltua tiettyjä tuotteita valmistavien tehtaiden pakollista rekisteröintiä koskevien useiden yhteydenottojen jälkeen Libanon ilmoitti EU:lle, ettei kyseistä päätöstä pantaisi täytäntöön. Samoin Libanon poisti vuonna 2019 käyttöön otetun tuontitavaroiden kaksinkertaista tullihyväksyntää koskevan vaatimuksen, josta EU oli toistuvasti ilmaissut huolensa. 4.Turkki EU:n ja Turkin välisen tulliliittosopimuksen mukaan EU:sta tuotavat tuotteet, joista on vapaassa vaihdannassa olevien tavaroiden aseman osoittava A. TR ‑asiakirja, olisi periaatteessa jätettävä riskinarvioinnin ulkopuolelle. Koska tästä menettelystä on saatavilla vain vähän tietoa, monilta tuontituotteilta edellytetään kuitenkin nykyisin alkuperätodistuksia. Tästä aiheutuu kaikille asianosaisille toimijoille sekä suoria kustannuksia että merkittävää epävarmuutta. Komissio onnistui kuitenkin poistamaan yhden esteen, joka koski EU:n jäsenvaltioissa tuotettujen elektroniikkatuotteiden ryhmää, joka sisältyi Turkin lisätullijärjestelmään. 5.Saudi-Arabia Arvioituaan EU:n esittämiä kirjallisia huomautuksia Saudi-Arabia peruutti eräisiin elintarvikkeisiin lisätyn sokerin enimmäismääriä koskevan määräyksen luonnoksen. Lisäksi Saudi-Arabia ilmoitti, että ”liikennevalomerkinnät”, jotka sisältyivät useimpien pakattujen elintarvikkeiden ravintoarvomerkintöjä koskevan määräyksen luonnokseen, olisivat vapaaehtoisia eivätkä pakollisia, kuten aiemmin suunniteltiin. Myös terveys- ja kasvinsuojelutoimien alalla saavutettiin joitakin tuloksia, sillä kolme estettä poistettiin kokonaan tai osittain: hullun lehmän taudin vuoksi asetetut perusteettomat naudan- ja lampaanlihan tuontirajoitukset sekä eläintaudin esiintymisestä OIE:lle tehtyjen ilmoitusten vuoksi asetetut maanlaajuiset elävien eläinten tuontikiellot poistettiin joidenkin jäsenvaltioiden osalta. Kahdenvälisiä todistuksia vahvistettiin Saudi-Arabiaan vietävien kalojen, äyriäisten ja nilviäisten vientiä varten, mikä avasi käytännössä uudelleen markkinat hyväksytyille toimijoille. 6.Yhdistyneet arabiemiirikunnat Komissio ja EU:n edustusto ovat toteuttaneet kohdennettuja toimia ja poistivat vuonna 2019 joitakin tärkeimpiä markkinoillepääsyn esteitä autoteollisuuden ja maatalouselintarvikkeiden aloilla: uudet hyväksymismenettelyt, jotka sisälsivät kalliita kolmannen osapuolen suorittamia tarkastuksia, testejä ja tuotteiden merkintöjä ja jotka koskivat kaikkia yksittäisiä autonosia sekä tiettyjä maitotuotteita sekä hedelmämehuja.

EU:n yhteydenpidon seurauksena Arabiemiirikuntien standardointi- ja metrologiaviranomainen vahvisti, että yksittäisten autonosien rekisteröinnin ja testauksen sijaan näitä kalliita vaatimuksia voidaan soveltaa autonosaryhmiin. Tämä vähensi kustannuksia ja hallinnollista rasitusta huomattavasti. Yhdistyneet arabiemiirikunnat helpotti maitotuotteiden ja hedelmämehujen tuontia EU:sta. Arabiemiirikuntien standardointi- ja metrologiaviranomainen tunnusti EU:n elintarviketurvallisuusjärjestelmän, joten näitä tuotteita ei tarvitse tarkastaa Euroopassa, vaan ne hyväksytään asiakirjatarkastuksilla. Tämä on vähentänyt hyväksymiskustannuksia merkittävästi, koska yritysten ei tarvitse maksaa EU:n ulkopuolisten sertifioijien suorittamien tarkastusten kustannuksia. Yhdistyneet arabiemiirikunnat tunnusti myös EU:ssa myönnetyt elintarvikelisäaineiden ja kasvinsuojeluaineiden hyväksynnät, joten EU:n yritykset voivat viitata EU:n lainsäädäntöön kaikkien maatalouselintarvikkeiden yhteydessä. Laatikko 7: Välimeren maiden ja Lähi-idän alue: EU:n välineistö esteiden poistamiseksi EU käytti monia eri välineitä: Jatkuva diplomaattinen vuorovaikutus: viralliset korkean tason yhteydenotot ja kirjeenvaihto paikallisten viranomaisten kanssa (Algeria, Tunisia, Saudi-Arabia), korkean tason vierailut Keskeisten kahdenvälisten kokousten tehokas käyttö: assosiaatiokomitean kokous (Tunisia), kahdenvälisissä kauppaa käsittelevissä alakomiteoissa käyty vuoropuhelu (Tunisia, Egypti), teknisten kokousten sarja (Egypti, Saudi-Arabia), EU:hun tehdyt opintomatkat (Yhdistyneet arabiemiirikunnat) Komission ja EU:n edustustojen koordinoimat toimet yhdessä jäsenvaltioiden ja EU:n yritysten sekä tarvittaessa samanmielisten kumppanien ja paikallisten toimijoiden kanssa Asioiden ottaminen johdonmukaisesti esille WTO:ssa: tuontilisensointikomitea (Tunisia), kaupan teknisiä esteitä koskevan kehyksen puitteissa esitetyt huomautukset, yhteistyö WTO:n muiden jäsenten kanssa (Saudi-Arabia). C.VENÄJÄ Vuoden 2014 poliittiset tapahtumat rasittavat EU:n ja Venäjän suhteita, myös kauppasuhteita, joissa yhteydet on rajattu tekniselle tasolle ja WTO:ssa tapahtuvaan vuorovaikutukseen. Komissio jatkaa EU:n etujen puolustamista kaikin käytettävissä olevin keinoin, myös WTO:n riitojenratkaisupaneelien kautta, ja käsittelee edelleen kaupan esteitä myös kahdenvälisten teknisten yhteyksien avulla. Näin vuonna 2019 onnistuttiin poistamaan kolme estettä: -Venäjä oli asettanut raakojen vuotien ja nahkojen vientikiellon vuonna 2014. Vuonna 2019 otettiin käyttöön koivutukkien tiettyjen ryhmien vientikiintiöt. Nämä toimenpiteet vaikeuttivat EU:n toimialojen keskeisten raaka-aineiden saantia. Komission tuotua asian toistuvasti esille WTO:n tavarakauppaneuvostossa, WTO:n markkinoillepääsykomiteassa ja kahdenvälisesti Venäjä ei jatkanut näitä väliaikaisia toimenpiteitä, joiden voimassaolo päättyi vuonna 2019. -Venäjä oli ottanut käyttöön korotetut ulkomaisten viinien valmisteverot. Komission tuotua asian toistuvasti esille WTO:n tavarakauppaneuvostossa, WTO:n maatalouskomiteassa ja kahdenvälisesti Venäjä hyväksyi toimenpiteen, joka yhtäläisti ulkomaisten ja kotimaisten viinien valmisteveron 1. tammikuuta 2020 alkaen. Komissio seuraa tarkkaavaisesti, ettei uusi rinnakkainen valmisteverojen palautusmekanismi aseta tuontiviinejä perusteettomasti epäedullisempaan asemaan ja siten mitätöi valmisteverojen yhtäläistämisellä saatua hyötyä. Vaikka nämä kolme estettä poistettiin vuonna 2019, kaiken kaikkiaan EU:n ja Venäjän kauppasuhde on edelleen ongelmallinen, ja siihen liittyy myös uusia huolenaiheita (ks. laatikko 8). Laatikko 8 – Taustatietoa Venäjästä – uusia ongelmia horisontaalisten toimenpiteiden vuoksi Vuonna 2019 Venäjä oli edelleen EU:n neljänneksi suurin kauppakumppani. Venäjä on vuodesta 2012 käyttänyt yhä enemmän tuonnin korvaamistoimia, jotka pitkälti vastaavat sitä, että Venäjä liittyi tuolloin WTO:hon. Kaupan jatkuvan vapauttamisen sijaan Venäjä on ottanut käyttöön monia toimenpiteitä, joilla kotimaiset tuotteet ja palvelut asetetaan ulkomaisia edullisempaan asemaan ja ulkomaisia yrityksiä kannustetaan harjoittamaan tuotantotoimintaa Venäjällä. Tähän liittyvät toimenpiteet ovat usein WTO:n sääntöjen hengen ja/tai kirjaimen vastaisia ja syynä moniin kaupan esteisiin. Myös EU:n asettamat pakotteet ja Venäjän asettamat vastapakotteet vaikuttavat (rajallisesti) kauppaan. Käynnissä on julkisia hankintoja koskeva uusi uudistus, jonka tavoitteena on selvästi lisätä venäläisten tavaroiden ja palvelujen osuutta paitsi valtion elinten myös valtion yritysten hankinnoista. Tämä on merkittävä huolenaihe EU:n keskeisille vientialoille, kuten lääkkeiden, lääkinnällisten laitteiden, koneiden ja ajoneuvojen viennille. Komissio seuraakin tilannetta tiiviisti varmistaakseen, että toimenpiteet ovat Venäjän WTO-sitoumusten mukaisia. Myös suunnitellut uudet säädösaloitteet, jotka koskisivat monien tavararyhmien tuotteiden yksilöllistä tunnistamista, seuraamista ja jäljittämistä, ovat hyvin merkittävä huolenaihe ja edellyttävät komissiolta erityistä huomiota. D.ETELÄ-KOREA Etelä-Koreassa poistettiin vuonna 2019 kaksi estettä: kosmeettisia valmisteita koskeva este kokonaan ja naudanlihaa koskeva este osittain. Etelä-Korean kansallinen palovirasto halusi luokitella useimmat kosmeettiset valmisteet vaarallisiksi tuotteiksi, mikä olisi johtanut tiukkoihin varastointia ja jakelua koskeviin vaatimuksiin, joita ala piti epärealistisina. Asiaa käsiteltiin EU:n ja Etelä-Korean tavarakauppakomitean kokouksessa, ja helmikuussa 2019 Etelä-Korea jätti kosmeettiset valmisteet soveltamisalan ulkopuolelle. Etelä-Korea ei tuo naudanlihaa ja muita nautatuotteita EU:n jäsenvaltioista hullun lehmän tautiin liittyvien rajoitusten vuoksi, mutta on aloittanut uudelleen tuonnin muista maista, joiden OIE-status on sama kuin EU:n. Etelä-Korean perusteettomat ja syrjivät toimenpiteet on otettu esille Etelä-Korean kanssa monissa kahdenvälisissä tapaamisissa eri tasoilla sekä terveys- ja kasvinsuojelutoimia käsittelevän komitean yleisessä istunnossa WTO:ssa. Tuonti Tanskasta ja Alankomaista hyväksyttiin vuonna 2019, joten este poistettiin osittain. Tuonti muista jäsenvaltioista on kuitenkin edelleen estetty, joten komissio on sitoutunut poistamaan tämän perusteettoman ja syrjivän esteen nopeasti. E.AUSTRALIA Australiassa onnistuttiin poistamaan vuonna 2019 kaksi estettä, joista toinen liittyi kosmeettisiin valmisteisiin ja toinen teräksen testausstandardeihin.

Australia suunnitteli vuoden 2017 kemikaalilakiinsa muutoksia, jotka koskivat kosmetiikassa käytettävien uusien kemiallisten ainesosien testaamista. EU:n edustusto lähetti Australian viranomaisille kirjeen, jossa painotettiin Australian ja EU:n säädöskehysten yhdenmukaisuuden varmistamisen tärkeyttä. Vuoden 2019 teollisuuskemikaalilaista tuli osa lainsäädäntöä maaliskuussa 2019. Laki on EU:n käytäntöjen mukainen. Australian tunnustettu kansallinen standardointielin Standards Australia käynnisti kuulemisen neljästä teräksen testausstandardiluonnoksesta, joissa ehdotetaan Australian standardiin mahdollista poikkeamista ISO:n testausvaatimuksista. Asia otettiin esille EU:n ja Australian käymässä kauppapoliittisessa vuoropuhelussa. ISO 17607 ‑standardiin liittyvästä laadintaprosessista luovuttiin joulukuussa 2019. F.ESTEIDEN POISTAMISEN VAIKUTUS Tämän kertomuksen edellisissä luvuissa analysoitiin kauppavirtoja, jotka liittyvät vuonna 2019 poistettuihin esteisiin (ks. laatikko 3). Lisäksi tämä kertomus sisältää ekonometriseen malliin perustuvan tarkemman analyysin, jonka avulla arvioidaan, kuinka paljon EU:n vienti esteitä poistaneisiin kumppanimaihin on lisääntynyt esteen poistamisen jälkeen. Tähän tarkoitukseen on käytetty regressioanalyysia, jonka avulla vaikutusta voidaan arvioida määrällisesti. Ekonometrisen analyysin tulos ei välttämättä kuvaa markkinoillepääsyä koskevan strategian koko vaikutusta, koska menetelmällä ei voida ottaa huomioon tavaroihin vaikuttavia monimutkaisempia horisontaalisia esteitä eikä esteitä, jotka vaikuttavat muuhun kuin tavaroihin (esimerkiksi palveluihin, julkisiin hankintoihin, investointeihin tai tekijän- ja teollisoikeuksiin) ja jotka voivat vaikuttaa erilaisiin tuotteisiin suoraan tai välillisesti kauppa- ja investointivirtojen kautta. Tulokset osoittavat, että tarkastelun kohteena olevien esteiden poistamisesta oli konkreettista hyötyä EU:n viejille. Arvioiden mukaan vienti on kasvanut esteiden poistamisen jälkeen keskimäärin 60 prosenttia. Tämä tarkoittaa, että vuosina 2014–2018 poistettujen esteiden poistaminen toi vuonna 2019 EU:n yrityksille lisävientiä noin 8 miljardin euron arvosta. Luku on samaa suuruusluokkaa esteiden poistamisesta aiempina vuosina saadun hyödyn kanssa ja verrattavissa EU:n viennin kasvuun, jota odotetaan saatavan joidenkin EU:n kauppasopimusten ansiosta.

VI. KATSAUS AMERIKAN YHDYSVALTOIHIN EU ja Yhdysvallat ovat toistensa tärkeimmät kauppa- ja investointikumppanit. Perustana on historiallinen sitoutuminen avoimiin markkinoihin, ja kyse on maailman suurimmasta ja syvimmästä kahdenvälisestä taloudellisesta suhteesta. EU:n ja Yhdysvaltojen tullit ovat alhaisia (keskimäärin enintään 3 prosenttia) ja palvelumarkkinat ovat verraten avoimet. EU:n ja Yhdysvaltojen yritysten toimitusketjut ovat aidosti transatlanttisia. Lisäksi maailmanlaajuiset haasteet voidaan todella voittaa vain, jos Yhdysvallat ja EU toimivat yhdessä. Suhteella on nyt kuitenkin edessään joukko uusia haasteita. Kaupan jännitteet lisääntyivät vuonna 2019 sen jälkeen, kun Yhdysvallat määräsi EU:n tavaroille 7,5 miljardin dollarin tullit WTO:n ratkaistua Airbus-asian Yhdysvaltojen hyväksi. Komissio ilmaisi pahoittelunsa siitä, että Yhdysvallat päätti määrätä tulleja, sillä komissio oli esittänyt ehdotuksen, jolla riita olisi voitu ratkaista WTO:n vaatimusten mukaisesti. Komissio myös muistutti Yhdysvalloille, että sen päätös määrätä tulleja käytännössä pakottaisi EU:n käyttämään hyväksi oikeuttaan toteuttaa vastatoimia, kun WTO:n välimiehet antavat Boeing-päätöksensä rinnakkaisessa asiassa myöhemmin vuonna 2020. Polkumyynnin vastaisista tulleista, jotka Yhdysvallat on ottanut käyttöön Espanjasta tuotaville kypsille oliiveille tukien vastaisena toimenpiteenä, käytiin WTO-neuvotteluja maaliskuussa 2019. Riita ei kuitenkaan ratkennut, joten EU pyysi toukokuussa 2019 paneelin perustamista. Tullit ovat olleet käytössä 1. elokuuta 2018 lähtien, ja ne estävät espanjalaisten yritysten pääsyn Yhdysvaltojen markkinoille. Myönteistä on se, että jotkin Yhdysvaltoihin tuotavien autojen ja autonosien kansalliseen turvallisuuteen liittyvää ulottuvuutta koskevasta Yhdysvaltojen tutkinnasta aiheutuvat jännitteet helpottivat, kun presidentti ei tehnyt asiasta virallista päätöstä Yhdysvaltojen toimenpiteille asetettuun määräaikaan eli 13. marraskuuta 2019 mennessä. Komissio seuraa edelleen tätä asiaa valppaasti, sillä EU kiistää käsityksen, että EU:sta tapahtuva henkilöautojen kauppa voisi olla Yhdysvalloille kansallisen turvallisuuden uhka. Transatlanttiseen kauppaan kohdistuvat paineet toisaalta jatkuivat Yhdysvaltojen EU:sta tuotavalle teräkselle ja alumiinille kansallisen turvallisuuden perusteella kesäkuussa 2018 määräämien tullien vuoksi. EU on hyväksynyt Yhdysvalloista EU:hun tuotaville tuotteille tasapainottavia lisätariffeja, jotka EU on tarjoutunut peruuttamaan heti, kun Yhdysvallat pystyy poistamaan tariffinsa. Tammikuussa 2020 Yhdysvallat laajensi teräs- ja alumiinitariffit koskemaan tiettyjä johdettuja tuotteita. EU reagoi tähän huhtikuussa 2020 toteuttamalla tasapainottavia toimenpiteitä, jotka koskevat kolmea yhdysvaltalaista tuotetta (tietyntyyppisiä sytyttimiä, tietyntyyppisiä kalusteiden ja vaununkorien heloja ja varusteita sekä pelikortteja). Komissio huomauttaa, että Yhdysvallat poisti samanlaiset muille kumppaneille, kuten Meksikolle ja Kanadalle, asettamansa tullit vuoden 2019 aikana. Komissio ilmaisi pahoittelunsa myös siitä, että WTO:n pysyvä valituselin menetti toimivaltansa 11. joulukuuta 2019 lähinnä sen vuoksi, että Yhdysvallat vastusti jatkuvasti elimen jäsenten uudelleennimittämistä. Komissio myös huomautti, että tämä oli hyvin vakava isku kansainväliselle sääntöihin perustuvalle kauppajärjestelmälle ja WTO:n jäsenten Uruguayn kierroksen lopussa hyväksymien sitoumusten perustasapainolle. EU yhtyy Yhdysvaltojen näkemykseen siitä, että WTO-järjestelmää on uudistettava perusteellisesti ja kiireellisesti. EU ehdotti tänä vuonna välimiesmenettelyä koskevaa väliaikaisjärjestelyä niille kumppaneille, jotka haluavat jatkaa kiistojen ratkaisua WTO:n sitovalla ja riippumattomalla prosessilla, joka käsittää valitusmahdollisuuden. Komissio on edelleen huolissaan kahdesta Yhdysvaltojen vuoden 2017 veroleikkauksia ja työpaikkoja koskevan lain erityissäännöksestä. Kyse on veropohjan rapautumista ja väärinkäytöksiä torjuvasta verosäännöksestä (Base Erosion and Anti-abuse Tax eli BEAT), jossa on joitakin syrjiviä seikkoja, ja ulkomailta peräisin olevista aineettomasta omaisuudesta saaduista tuloista tehtäviä vähennyksiä koskevasta säännöksestä (Deduction for Foreign Derived Intangible Income eli FDII), joka saattaa olla todellisuudessa kiellettyä tukea. Yhdysvaltojen hallintoviranomaiset hyväksyivät näitä säännöksiä koskevat soveltamissäännöt vuonna 2019. Komissio pani merkille Yhdysvaltojen ja kolmansien maiden vuoden 2019 aikana allekirjoittamat kahdenväliset ja alueelliset kauppasopimukset. Komissio katsoo, että sopimukset ovat huolestuttavia monenvälisyyden periaatteen ja vapaan maailmankaupan sääntöjen noudattamisen kannalta. Ensinnäkin komissio suhtautuu epäillen siihen, onko Yhdysvaltojen ja Japanin syyskuussa 2019 tekemä maataloutta ja sähköistä kaupankäyntiä koskeva rajattu sopimus vapaakauppasopimuksille asetettujen WTO:n standardien mukainen. Toiseksi komissio on huolissaan siitä, että Yhdysvaltain, Kanadan ja Meksikon sopimukseen sisältyvät autoja ja autonosia koskevat rajoittavat säännöt voisivat johtaa kauppa- ja investointivirtojen uudelleensuuntautumiseen, joka vaikuttaisi kielteisesti maailmanlaajuisiin toimitusketjuihin ja lisäisi tuottajille ja asiakkaille koituvia kustannuksia. Kolmanneksi komissio on huolissaan Yhdysvaltojen ja Kiinan joulukuussa 2019 saavuttamasta kauppasovun ensimmäisestä vaiheesta, erityisesti mittavista ostovelvoitteista, jotka ovat ristiriidassa vapaiden markkinoiden periaatteiden ja WTO:n syrjimättömyysvelvoitteiden kanssa. Komissio on huolissaan Yhdysvaltojen kauppaministeriön 3. helmikuuta 2020 julkaisemasta lopullisesta säännöstä, jonka mukaan Yhdysvaltojen kauppaministeriö voi kohdella ulkomaan valuutan aliarvostusta tasoitustullin käyttöönoton mahdollistavana tukena tasoitustullia koskevissa Yhdysvaltojen menettelyissä. Komissio seuraa säännön täytäntöönpanoa varmistaakseen, ettei kyseisiä menettelyjä käynnistetä aiheettomasti euron kaltaisten vapaasti kelluvien valuuttojen yhteydessä. Komissio on huolestunut myös Yhdysvaltojen kauppaministeriön 9. tammikuuta 2020 käynnistämistä polkumyynti- ja tasoitustullitutkinnoista, jotka koskevat Saksasta ja Italiasta tuotavia takoteräksisiä hydraulipumpun lohkoja (fluid end blocks). Tutkinnat kohdistuvat useisiin väitettyihin EU:n tukiin. Esimerkiksi EU:n päästökauppajärjestelmän mukainen päästöoikeuksien maksutta tapahtuva jako luetaan ensimmäistä kertaa tasoitustullin käyttöönoton mahdollistavaksi tueksi. Komissio seuraa menettelyjä varmistaakseen, ettei päästökauppajärjestelmän periaatetta kyseenalaisteta. Toukokuussa 2019 Yhdysvallat alkoi jälleen soveltaa Helms-Burtonin lain III osastoa ja mahdollisti IV osaston mukaiset toimet, mikä on EU:n ja Yhdysvaltojen vuonna 1998 tekemän sopimuksen vastaista. Yhdysvaltojen hallintoviranomaiset ovat alkaneet soveltaa toimia EU:n yritysjohtajiin. EU toteaa jälleen vastustavansa voimakkaasti lain III ja IV osaston mukaisten Yhdysvaltojen toimenpiteiden ekstraterritoriaalista soveltamista, kuten Yhdysvaltoihin pääsyn epäämistä EU:n yritysten edustajilta. Toimenpiteet ovat kansainvälisen oikeuden vastaisia. Lisäksi komissio seuraa tarkkaan tutkintaa, jonka Yhdysvallat käynnisti heinäkuussa 2019 Ranskan digitaalisten palvelujen verosta kauppasopimuksia koskevan lain (”Trade Agreements Act of 1974”) 301 pykälän nojalla. Sen lisäksi, että komissio on yleisesti huolissaan sääntöihin perustuvan monenvälisen kauppajärjestelmän kanssa ristiriidassa olevien yksipuolisten lähestymistapojen käytöstä, komissio katsoo, että kaikenlaiset kaupan toimenpiteet olisi keskeytettävä, jotta maailmanlaajuista digitaalisten palvelujen veroa koskeva OECD:n prosessi voitaisiin saattaa menestyksellisesti päätökseen.